Εικόνα που περιέχει κείμενο, γραμματοσειρά, λογότυπο, σύμβολο

Περιγραφή που δημιουργήθηκε αυτόματα﻿

ΠΑΣΟΚ - ΚΙΝΗΜΑ ΑΛΛΑΓΗΣ

**ΕΡΩΤΗΣΗ**

***Αθήνα, 17- 9-2024***

**Προς: Υπουργό Πολιτισμού, κα. Λίνα Μενδώνη.**

***Θέμα: Οι μόνιμοι κάτοικοι της Σύμης «σηκώνουν στους ώμους τους» την πολιτιστική κληρονομιά του νησιού και τη διατήρηση του οικισμού – Το Υπουργείο Πολιτισμού οφείλει να προχωρήσει σε διάλογο και να ακούσει τα δίκαια αιτήματά τους.***

Κυρία Υπουργέ,

Η Σύμη, το ακριτικό νησί της Δωδεκανήσου, χαρακτηρίζεται για τη μεγάλη ιστορία, τη πλούσια πολιτιστική κληρονομιά και, φυσικά, για την ξεχωριστή αρχιτεκτονική της. Είναι αξιοσημείωτο ότι το 1971 με την υπ’ αριθμ. 24908/23-10-1971 υπουργική απόφαση η Σύμη ανακηρύχθηκε διατηρητέος οικισμός, «ιστορικός τόπος χρήζων ιδιαιτέρας προστασίας», ώστε ακριβώς να διατηρηθεί και προστατευτεί ο κεντρικός χαρακτήρας της αρχιτεκτονικής της. Το 2011, με σχετική απόφαση του Υπουργείου Πολιτισμού, ολόκληρο το νησί της Σύμης, αλλά και τα νησάκια που βρίσκονται γύρω από αυτήν, κηρύχθηκαν αρχαιολογικοί χώροι, καθώς περιλαμβάνουν 159 θέσεις -χώρους και μνημεία - που καταγράφουν την ιστορία της περιοχής από την προϊστορική εποχή έως τα νεότερα χρόνια.

Τα παραπάνω έχουν ως αποτέλεσμα να επικρατεί στο νησί ένα ιδιαιτέρως αυστηρό πολεοδομικό καθεστώς σχετικά με τη συντήρηση των παλαιών κτηρίων του, την αναστήλωση αυτών, αλλά και την όποια τυχόν σχετική επένδυση ανέγερση νέων κτηρίων. Η γραφειοκρατία, αλλά και οι πλείονες περιορισμοί στην οικοδομική – ανασκευαστική δραστηριότητα, συνιστούν μία ασφυκτική οικονομική πραγματικότητα και καθημερινότητα. Οι μόνιμοι κάτοικοι του νησιού και οι επιχειρηματίες είναι αδιαμφισβήτητα αυτοί που πρωτίστως «σηκώνουν στους ώμους τους» τη διατήρηση του οικισμού και τη προστασία του μνημειακού συνόλου, υπομένοντας και τηρώντας στο έπακρο τους όρους και τις προϋποθέσεις που έχουν τεθεί προς εξυπηρέτηση αυτού του υπέρτερου σκοπού. Οφείλει, ωστόσο, και η Πολιτεία να ακούει και να λαμβάνει υπόψιν της τα προβλήματα και εμπόδια που οι κάτοικοι του νησιού αντιμετωπίζουν κατά τη διαδικασία της αναστήλωσης και συντήρησης των παλαιών κτηρίων, αλλά και ανέγερσης νέων, διότι μόνον με τον γόνιμο διάλογο και ανταλλαγή απόψεων με τους άμεσα εμπλεκομένους θα διασφαλιστεί και εξακολουθήσει τόσο ο σεβασμός στον οικισμό, όσο και η παραμονή των κατοίκων στο νησί και επένδυση σε αυτό.

Αντιθέτως, όμως, αυτό που οι μόνιμοι κάτοικοι και επιχειρηματίες του νησιού υποστηρίζουν είναι ότι τα τελευταία χρόνια, επί των ημερών της Κυβέρνησής σας, οι εκπρόσωποι του Υπουργείου και υπηρετούντες στην Υπηρεσία Νεότερων Μνημείων και Τεχνικών Έργων Δωδεκανήσου, αντί να συνεργάζονται με τους πολίτες της Σύμης για όλα τα ανακύπτοντα θέματα, τους αντιμετωπίζουν με καχυποψία, ως δυνάμει παραβάτες των κανόνων και καταστροφείς του μνημείου. Αντί να τους διευκολύνουν ως προς την ορθή και γρήγορη διεκπεραίωση όλων των προβλεπόμενων ενεργειών, τους θέτουν από ιδεοληψία επιπρόσθετα εμπόδια. Είναι χαρακτηριστικό ότι οι επιχειρηματίες προκειμένου να προχωρήσουν σε οποιαδήποτε επένδυση επιβάλλεται να ακολουθήσουν μια τριπλή διαδικασία ελέγχου και εγκρίσεων. Ωστόσο, καταγγελλόμενος από τους επιχειρηματίες του νησιού υπάλληλος της ανωτέρω Υπηρεσίας θέτει διαρκώς ανυπόστατα εμπόδια, προκαλώντας γραφειοκρατικές χρονοτριβές που έχουν ως αποτέλεσμα ακόμα και να χάνονται οι προθεσμίες των προγραμμάτων ΕΣΠΑ. Μάλιστα, συμφώνως με πρόσφατες καταγγελίες, ο εν λόγω υπάλληλος δεν αποδέχεται να εγκρίνει αρχιτεκτονικές προτάσεις που υποβάλλονται, προβάλλοντας ως επιχείρημα πολεοδομικά ζητήματα, τα οποία δεν άπτονται της αρμοδιότητας του Υπουργείου Πολιτισμού. Πρόκειται για μια ακατανόητη και αδικαιολόγητη συμπεριφορά, που το Υπουργείο σας οφείλει, μεταξύ άλλων, να διερευνήσει.

**Δεδομένου** ότι οι κάτοικοι και επιχειρηματίες της Σύμης είναι αυτοί που πρώτοι από όλους έχουν αναλάβει και φέρουν καθημερινά εις πέρας τη διατήρηση του οικισμού και τη προστασία του μνημειακού συνόλου του νησιού, υπακούοντας και ακολουθώντας πιστά το προβλεπόμενο νομοθετικό πλαίσιο με τις όποιες απαγορεύσεις και αποκλεισμούς.

**Δεδομένου** ότι την τελευταία τριετία παρατηρείται, συμφώνως με τις καταγγελίες των κατοίκων και επιχειρημάτων της Σύμης, αδιαλλαξία και αδικαιολόγητη άρνηση συνεργασίας μεταξύ της αρμόδιας υπηρεσίας του Υπουργείο σας και των πολιτών σε ό,τι αφορά θέματα συντήρησης και αναστήλωσης των παλαιών κτηρίων, αλλά και ανέγερσης νέων, με αποτέλεσμα ακόμα την οικονομία ζημία επενδυτών.

**Ερωτάται η Υπουργός:**

1. Προτίθεστε να διερευνήσετε και εντός ποιού χρονοδιαγράμματος τις ανωτέρω καταγγελίες των κατοίκων και επιχειρηματιών της Σύμης, αναφορικώς με τη συμπεριφορά υπαλλήλων της Υπηρεσίας Νεότερων Μνημείων και Τεχνικών Έργων Δωδεκανήσου;
2. Σκοπεύετε να οργανώσετε ανοικτές συζητήσεις με τους κατοίκους και επιχειρηματίες για τις κτηριακές τους ανάγκες και τα προβλήματα του δομημένου περιβάλλοντος στο μνημειακό σύνολο, που πασχίζουν να επιλύσουν;
3. Έχετε εξετάσει ή σκοπεύετε να εξετάσετε τυχόν οικονομική ενίσχυση – επιδότηση της αποκατάστασης των ερειπίων και τη συντήρηση των νεοκλασικών κτηρίων του οικισμού, καθώς οι απαιτήσεις ορθής αποκατάστασης κατά την κείμενη νομοθεσία έχουν ιδιαίτερα υψηλό κόστος;

**Ο Ερωτών Βουλευτής**

**Γεώργιος Νικητιάδης**